Covid-19: Veel meer sterf dalk reeds in Oos-Kaap(Foto: Moira Dillon/Unsplash) Mense in die Oos-Kaap sterf dalk in veel groter getalle tydens die Covid-19-pandemie as wat aanvanklik gedink is. Oortollige sterftes (“excess deaths”) in die provinsie tussen Junie en Julie skets ŉ droewige prentjie van moontlike groot onderrapportering van Covid-19-sterftes en daar is byna vier keer meer oortollige sterftes as die amptelike Covid-19-totaal, het Jane Cowley, die DA-woordvoerder oor gesondheid in die Oos-Kaap, gesê. Oortollige sterftes word beskryf as die aantal sterftes wat aansienlik meer is as die voorspelde getal sterftes vir ŉ spesifieke tydperk. “As dié sterftes wel Covid-19-verwant is, kan dit die provinsie se sterftesyfer op meer as 8 000 te staan bring,” het Cowley gesê. Teen Maandagaand het die getal Covid-19-sterftes in die Oos-Kaap op 2 266 gestaan en altesaam 82 578 gevalle is bevestig. Volgens die Mediese Navorsingsraad (MNR) was daar tussen 6 Junie en 28 Julie egter 7 597 oortollige sterftes in die provinsie. In Nelson Mandelabaai was daar 1 481 oortollige sterftes en in die Buffalo City-metrogebied was daar 949. Weens die groot getalle oortollige syfers, wat bes moontlik regstreeks aan Covid-19 toegeskryf kan word, het die minister van gesondheid, dr. Zweli Mkhize, nou opdrag gegee dat almal wat skielik sterf, of by die huis sterf, ook vir Covid-19 getoets word. “As die meerderheid van dié oortollige sterftes aan Covid-19 toegeskryf word, gaan dit ons provinsiale syfers beduidend verander en die ware uitwerking van die pandemie gaan duidelik word,” het Cowley gesê. Cowley sê sy gaan nou aan die LUR vir gesondheid in die Oos-Kaap, Sindiswa Gomba, skryf om vas te stel of die minster se besluit om nadoodse toetse te doen oral in die provinsie in werking gestel is. “Ek gaan voorts vra dat die betrokke provinsie se statistieke bygewerk word om meer akkurate sterftesyfers in te sluit.” Die DA het al herhaaldelik gevra dat data soortgelyk aan dié wat die Wes-Kaap op ŉ gereelde grondslag vrystel, ook deur ander provinsies vrygestel word sodat mense maklik toegang daartoe het. “Dit sal beteken ons burgers is beter ingelig en bemagtig om besluite oor hul veiligheid en gesondheid tydens die Covid-19-pandemie te neem.”